**„Recykl Group“ žengia į Lietuvą – padangų perdirbimo lyderė Centrinėje ir Rytų Europoje investuoja į padangų atliekų tvarkymo sistemą Lietuvoje**

**Lenkijos milžinė „Recykl Group“ yra didžiausia Vidurio ir Rytų Europos padangų atliekų tvarkymo rinkoje veikianti įmonė, užsiimanti šių atliekų surinkimu, transportavimu, panaudojimu ir galutiniu perdirbimu. Ji veiklą vykdo nuo 2004 m. ir šiuo metu turi tris modernias gamyklas, kuriose kasmet perdirbama 140 tūkst. tonų padangų, toks kiekis padangų atliekų Lietuvoje susidaro per 5–6 metus.**

2025 m. balandį „Recykl Group“ pasirašė sutartį dėl UAB „Antrinio perdirbimo grupė“ įsigijimo. Rinkos lyderės valdyba pasirašė investicijų sutartį dėl pirmojo užsienio įmonių susijungimo ir įsigijimo proceso, ji apima UAB „Antrinio perdirbimo grupė“, didžiausios padangų atliekų surinkimu ir tvarkymu užsiimančios įmonės Lietuvoje, 100 proc. akcijų įsigijimą. Šis sandoris leis „Recykl Group“ sustiprinti savo pozicijas Baltijos šalyse, be to, neatmetama galimybė ateityje statyti ir gamyklą Lietuvoje.

„Tai neeilinis įvykis Lietuvos atliekų verslo sektoriuje – buvo ne tik parduota 100 proc. UAB „Antrinio perdirbimo grupė“ akcijų, bet ir įsigyta „Recykl Group“ akcijų, o tai leis turėti tiesioginės įtakos teikiamų paslaugų gerinimui ir kokybei Lietuvos rinkoje veikiantiems padangų gamintojams ir importuotojams, kaip ir kitiems klientams, dėl kurių veiklos susidaro padangų atliekos. Noriu nuoširdžiai padėkoti abiejų pusių visiems darbuotojams, kurių dėka priėjome prie šio sandorio ir dėjusiems visas pastangas, kad jis įvyktų“, – sako naujai paskirtas UAB „Antrinio perdirbimo grupė“ direktorius Andrius Markevičius.

UAB „Antrinio perdirbimo grupė“ su „Recykl Group“ bendradarbiauja nuo 2012 m. Per šį laikotarpį Lenkijos įmonė tapo pagrindine jos partnere ir 2024 m. jau 70 proc. Lietuvos rinkoje surinkto padangų atliekų kiekio patiekta „Recykl Group“ gamykloms, skaičiuojama, kad jos užtikrintų ir viso Lietuvoje per metus susidarančio padangų atliekų kiekio sutvarkymą, jeigu toks poreikis būtų. Šiuo metu „Recykl Group“ surenka ir perdirba apie 50 proc. Lenkijos rinkoje susidarančių padangų ir bendradarbiauja su organizacijomis, vienijančiomis didžiausius padangų gamintojus ir importuotojus.

„Po beveik metus trukusių analizių ir derybų džiaugiamės galėdami užbaigti pirmąjį užsienio investicijų projektą. Lietuvos bendrovės įsigijimas reiškia ne tik didesnę nepriklausomybę nuo žaliavos tiekimo užtikrinant nepertraukiamą gamybą, bet ir atveria galimybes greičiau pasiekti naujus klientus ir užimti tvirtas pozicijas regiono rinkoje. Šį tikslą pasieksime papildomai investuodami į padangų atliekų surinkimo tinklo plėtrą ir tobulinimą, o kituose etapuose neatmetame galimybės Lietuvoje pastatyti visavertę minėtų atliekų perdirbimo gamyklą. Taip pat ketiname suvienodinti įsigytos bendrovės verslo modelį pagal mūsų Lenkijos gamyklų veiklos pavyzdį“, – sako „Recykl Group“ valdybos pirmininkas Maciej Jasiewicz.

Planuojamos papildomos investicijos Lietuvoje sudarys apie 1 milijoną eurų, o bendros investicijos į plėtrą Baltijos šalių regione ir Vokietijoje gali siekti 6 milijonus eurų. Tikėtina, kad ir antrasis „Recykl Group“ plėtros etapas Vokietijoje baigsis teigiamai. Be to, bendrovė jau daug metų organiškai auga užsienio rinkose orientuodamasi į didelę paklausą turinčių gaminių gamybą ir investuodama į įvairius laboratorinius tyrimus, garantuojančius šių gaminių kokybę. Pagrindiniai „Recykl Group“ iš padangų atliekų gaminami produktai: gumos granulės, patentuoti SMAPOL priedai ir gumos milteliai, taip pat bendradarbiaujant su partneriais gaminami įvairiose srityse plačiai naudojami gaminiai. Lietuvos gamintojams bus sudarytos sąlygos šiuos išskirtinės kokybės produktus iš perdirbtų padangų įsigyti geriausiomis sąlygomis.

„Man, kaip atliekų tvarkymo sektoriuje dirbančiam jau daugiau nei 20 metų, tai labai pozityvus ženklas. Įvykus sandoriui su UAB „Antrinio perdirbimo grupė“ ir užbaigus kitą plėtros etapą – galimai įsigyjant Vokietijos įmonę, tapsime antra didžiausia padangų atliekų tvarkymo įmone Europoje. Kiti žingsniai gali lydėti į Baltijos šalių rinkos konsolidavimą ir veiklos pradžią Skandinavijoje, taip tampant didžiausia tokių atliekų tvarkymo įmone Europos rinkoje. Tai, kas prieš porą metų atrodė kaip utopija, dėl glaudaus ir patikimo bendradarbiavimo su partneriais tampa netolima realybe. Taip nutinka, kai sutampa sinergija, vienija vienodas požiūris ir noras mokytis vieniems iš kitų“, – teigia Andrius Markevičius.

Praėję metai buvo labai svarbūs prioritetiniam grupės „Recykl Group“ produktui – inovatyviam priedui SMAPOL. Šis patentuotas gaminys naudojamas tiesiant greitkelių, miesto gatvių, oro uostų, važiuojamųjų dalių, automobilių stovėjimo aikštelių ir aikščių dangas visose klimato zonose. Kadangi Lietuvoje vis dar yra prasta kelio dangos kokybė ir daug neasfaltuotų kelių, šio produkto pristatymas Lietuvai gali būti labai aktualus.

Įmonė aktyviai investuoja į ekologiją – nuo saulės elektrinių parkų, gaminančių elektrą gamyklų poreikiams, iki padangų atliekų perdirbimo proceso, užtikrinančio visų padangos sudedamųjų dalių panaudojimą suteikiant prioritetą aplinkai draugiškam veiklos būdui.

„Recykl Group“ patirtimi ir kompetencija grįsta veikla kartu su UAB „Antrinio perdirbimo grupė“ komanda ir žiniomis turės neabejotinai teigiamą įtaką šiuo metu Lietuvoje veikiančiai padangų atliekų tvarkymo sistemai ir jos tobulinimui ateityje.